google/wiki40b huggingface dataset:
Elektrinis galąstuvas

Elektrinis galąstuvas – įvairioms medžiagoms ir gaminiams bei įrankių dalims galąsti, šlifuoti, valyti skirtas elektrinis įrankis, turintis įvairios paskirties darbinius diskus. Paprastai galąstuvu aštrinami pagrindiniai pjaunamieji – kerpamieji įrankiai su ašmenimis (peiliai, kirviai, pjūklai, žirklės, skustuvai).
Gali būti stacionarūs pramoniniai ir kompaktiški staliniai galąstuvai, naudojami namų dirbtuvėse. Universalūs galąstuvai komplektuojami su didelio ir mažesnio grūdėtumo galandimo akmenimis, taip pat galandimo disku, suporuotu su šlifavimo juosta, šveitimo šepečiu ir kt. Specializuoti įrankiai skirti galąsti konkretiems instrumentams su lygiais, dantytais ir kitokios formos ašmenimis (grąžtų galvutėms, diskinių pjūklų geležtėms, pjovimo grandinėms ir t. t.).

Galąstuvo konstrukcija

Didesniąją galąstuvo korpuso dalį užima elektros variklis su atrama, įtvirtinta prie darbinio stalo. Iš abiejų pusių nuo variklio lygiagrečiai vienas nuo kito įtaisyti du skirtingo grūdėtumo abrazyviniai diskai, skirti grubiam ir tiksliam ruošinio apdirbimui. Diskų dydžiai yra 150–250 mm, storiai – 16–32 mm. Jie pridengti apsauginiais lieto metalo gaubtais, įrengti reguliuojami permatomi dangteliai apsaugoti operatorių nuo kibirkščių. Prie atviros galandimo disko dalies pritvirtinta reguliuojama atrama, į kurią reikiamu kampu atremiamas aštrinamas ruošinys.
Asinchroninis variklis užtikrina palyginti nedidelį sukimosi greitį ir žemą triukšmo lygį. Darbinė įtampa – 220 V, naudojama galia – 200–5000 V, laisvos eigos sūkių skaičius – 1380–2980 aps./min. (sausam galandimui), 90–135 aps./min. (šlapiam galandimui). Rinkoje egzistuoja ir akumuliatoriniai galąstuvų modeliai (18 V).
Let's Dance (albumas)

Dainų sąrašas

Visas dainas parašė David Bowie, išskyrus kur pažymėta.
Nepakeičiamosios aminorūgštys

Nepakeičiamosios aminorūgštys – tai tokios aminorūgštys, kurios turi būti gaunamos su maistu, nes jos organizme nesintetinamos arba sintetinami nepakankami jų kiekiai. Kai kurios nepakeičiamosios aminorūgštys vartojamos sintetinant pakeičiamąsias. Šis procesas vadinamas peramininimu. Pavyzdžiui, žinduoliai fenilalaniną gali paversti pakeičiamąja aminorūgštimi tirozinu.
Žmogaus organizmui nepakeičiamos aminorūgštys yra fenilalaninas, histidinas, izoleucinas, leucinas, lizinas, metioninas, treoninas, triptofanas ir valinas. Dar šešios aminorūgštys žmogui yra sąlyginai nepakeičiamos, t. y., jų sintezė tam tikromis sąlygomis gali būti ribota. Šios aminorūgštys yra argininas, cisteinas, glicinas, glutaminas, prolinas ir tirozinas. Pakeičiamosios aminorūgštys žmogaus organizme yra alaninas, asparto rūgštis, asparaginas, glutamo rūgštis ir serinas.
Karinė chunta

Karinė chunta (nuo isp. junta 'komitetas', iš junto 'kartu') – valdymo forma, kuomet šalį valdo karinių lyderių taryba. Paprastai į valdžią ateina po valstybinio perversmo ir įveda diktatūrinę valdymo sistemą (nors kartais gali tik laikinai perimti valdžią po perversmo, iki naujų rinkimų). Karinė chunta nuo autoritarinio režimo skiriasi tuo, kad neturi ilgalaikių charizmatiškų lyderių, kurių rankose būtų visa šalies valdžia, vietoje to valdo visa taryba, kuriai atstovauja kuris nors generolas.
Karinės chuntos savo laiku egzistavo daugelyje Lotynų Amerikos, Afrikos, Azijos šalių, ypač šaltojo karo metais.
Pievnikai

Aplinkinės gyvenvietės

Daudžgiriai – 2,1 km
BIRŽAI – 8 km
Auliai – 1,5 km
Šniukščiai – 1,8 km
Butniūnai (Širvėna) – 2,2 km
Kristalografija

Kristalografija – mokslas apie kristalus. Šiuolaikinė kristalografija nagrinėja atomų išsidėstymo kietame kūne dėsningumus.
Iš pradžių kristalografija buvo naudojama kristalų aprašymams, t. y. nagrinėjo kristalų geometrines savybes, simetrijos principus, matavo ašių kampus. Dabar naudojami Rentgeno spinduliai, taip pat elektroninė ir neutroninė spinduliuotė. Šių bangų pagalba nustatoma kristalų vidinė struktūra.
Periodinės cheminių elementų sistemos IVB grupė

Periodinės elementų sistemos 4-tai grupei priklauso titanas, cirkonis, hafnis ir tik 1964 m. sukurtas elementas ruterfordis. Grupė taip pat kartais vadinama titano grupe. Visi elementai priskiriami metalams.
XVIII amžius

Aštuonioliktas mūsų eros amžius – šimto metų laikotarpis, prasidėjęs 1701 metų sausio 1 dieną ir pasibaigęs 1800 metų gruodžio 31 dieną.
Tūkstantmečiai: 1 tūkstantmetis – 2 tūkstantmetis – 3 tūkstantmetis
Amžiai: XVII amžius – XVIII amžius – XIX amžius
Dešimtmečiai: 1-as 2-as 3-as 4-as 5-as 6-as 7-as 8-as 9-as 10-as
Neuromokslai

Neuromokslai, neuromokslas, NM (neuro – nervas) – tarpdisciplininių mokslų ir mokslinių tyrimų grupė, tirianti biologinės nervų sistemos (NS) sandarą ir funkcionavimą, jos sutrikimus bei priežastis, pateikianti veikmingesnio NS veikimo, funkcionavimo, neuroterapijos ir neuroprofilaktikos būdus.

Istorija

Nervų sistemos tyrinėjimas prasidėjo senovės Egipte. Pavyzdžiui, to įrodymas yra trepanacija, jos metu gręžiama kaukolėje skylė, tam, kad būtų išgydyti galvos skausmai ar psichinės ligos, ar pašalintas kaukolinis slėgis. Tai buvo atliekama ir Neolito laikuose, keliuose kultūrose. Rankraščiai iš 1700 a. pr. m. e. byloja, kad egiptiečiai šiek tiek žinojo apie smegenų žalos simptomus.

Paradigmos

NM tiria tiek atskiras ląsteles (visų pirma neuronus, ląstelių junginius, audinius, taip pat visas smegenis, centrinę bei periferinę nervų sistemas. Aiškinamasi, kokie yra organizmo vystymąsi sąlygojantys genai, tiriama smegenų veikla ir aktyvumas, nervinių ląstelių sandara (pavyzdžiui, tam tikri baltymai).
Greta eksperimentinių tyrimų atliekami ir medicininiai (tiriamos ligos). NM pagrindžia ir iš dalies tiria kai kuriuos sąmonės, sąmoningumo, atminties, sielos, dvasios bei kitų psichinių reiškinių pasireiškimus ir ypatumus.
NM savo prigimtimi ir dalyko tyrimais itin artimi kognityviniai mokslai.
Baltarusijos Jaunieji krikščionys demokratai

Istorija

Baltarusijos Jaunieji krikščionys demokratai susibūrė 2009 m.
Pirmasis – steigiamasis suvažiavimas vyko 2010 m. gegužės 22 d.  Suvažiavime dalyvavo per 50 delegatų iš visų šalies regionų bei kviestinių svečių. Steigiamojo suvažiavimo metu buvo išrinkta jaunimo organizacijos valdyba, patvirtintas statutas ir sudaryta veiklos strategija. Lubou Kamieneva buvo išrinkta organizacijos pirmininke. Į Nacionalinę tarybą išrinkta 13 narių, iš jų 10 regionų atstovai.
Antrasis suvažiavimas įvyko 2012 m. lapkričio 3 d.  75 delegatai balsavo už naują, papildytą Statutą, taip pat buvo išrinkta nauja organizacijos pirmininkė – Maryna Khomich. Suvažiavimo metu buvo nustatytos ateinančių metų veiklos gairės ir viešų kampanijų planas.
Trečiasis suvažiavimas – 2013-10-20  apibendrino praėjusių metų veiklos rezultatus, nustatė planus 2014–2015 metų laikotarpiui bei nustatė pagrindines veiklos gaires.

Bolonijos procesas Baltarusijai

Kampanijos tikslas – reikalauti Baltarusijos aukštojo mokslo reformos ir populiarinti Bolonijos procesą tarp jaunų žmonių, skleidžiant informaciją ir renkant parašus peticijai švietimo ministrui. Kampanijos metu universitetuose susibūrė studentų bendruomenės, į Jaunųjų krikščionių demokratų organizaciją įstojo nauji nariai.
Laisvę politiniams kaliniams
Ypatingą dėmesį organizacija skiria jaunų politinių kalinių problemai. Akcijos metu buvo renkami parašai ir spausdinamos informacinės skrajutės. Akcijos metu informacija apie politinių kalinių problemą šalyje pasiekė 20000 jaunų žmonių, prie organizacijos prisijungė naujų narių.
Burkitt limfoma

Priežastys ir patogenezė

Endeminei Burkitt limfomai esminė priežastis yra Epštein Baro virusas, jis yra ligos sukėlėjas ir 30% sporadinių atvejų. Esminis Burkitt limfomos išsivystymo veiksnys yra infekcijos sukelta B limfocitų aktyvacija, dėl kurios dalis B limfocitų tampa nemirtingais. Esant papildomiems faktoriams (imunosupresijai dėl ŽIV infekcijos, maliarijos), organizme esantys T limfocitai nebesugeba kontroliuoti B limfocitų klonų, kurie greitai dauginasi ir kaupia mutacijas. Atsiradus 8 chromosomos myc geno (onkogeno) mutacijai jis aktyvinamas ir B limfocitų priliferaicjos kontrolė galutinai sustabdoma. Sporadinė forma atsiranda tiesiog atsiradus minėtai mutacijai 8 chromosomoje, dažniausiai t(8;14).

Stadijos

Ligos stadijos nustatymas galimas pagal limfomų stadizacijai taikomą Ann-Arbor klasifikaciją, bet neturi didelės reikšmės, kadangi nekeičia gydymo taktikos ir prognozės. Jei kaulų čiulpuose randama daugiau nei 20% vėžinių ląstelių, diagnozė yra Burkitt leukemija, tačiau ji gydoma taip pat kaip ir Burkitt limfoma.

Simptomai

Kaip ir kitų limfomų. Burkitt limfomai būdingi labai greitai didėjantys limfiniai mazgai, beveik visada greitai progresuojantys B simptomai. Burkitt limfoma yra geičiausiai augantis vėžys, todėl diagnozės metu beveik visiems ligoniams nustatomi dideli limfiniai mazgai (vadinamoji bulky liga). Sporadinės formos liga dažniausiai prasideda pilvo, dubens limfmazgiuose. Endeminė forma dažniausiai prasideda kaklo ir apatinio žandikaulio limfiniuose mazguose, veide. Esant smegenų pažeidimui gali būti neurologiniai simptomai.

Diagnostika

Greta anamnezė|anamnezės, klinikinio paciento ištyrimo ir radiologinių tyrimų (kompiuterinės tomografijos), diagnozės patvirtinimui būtinas mikroskopinis audinio ištyrimas.

Laboratoriniais tyrimais nustatoma padidėjusi laktatdehidrogenazės koncentracija. Būtina ištirti dėl Epštein Baro viruso infekcijos, ŽIV, kitų infekcijų. Patikrinimui dėl smegenų pažeidimo atliekama likvoro punkcija ir mikroskopinis tyrimas.

Histologija

Biopsijoje arba pašalintame limfiniame mazge matoma monomorfinė limfoidinės kilmės ląstelių populiacija. Lastelės vidutinio dydžio arba didelės, branduoliai apvalūs, su keliais branduolėliais (paprastai 2-5). Ląstelių citoplazma bazofilinė, dažniausiai matoma daug vakuolių. Tirant imunohistocheminiais žymenimis beveik visose ląstelėse nustatomas proliferacijos žymuo Ki67. Tuo pat metu daug ląstelių yra apoptozėje, negyvas ląsteles pašalina makrofagai, įsiterpę tarp limfomos ląstelių. Taip susiformuoja būdingas Burkitt limfomai vaizdas, dažnai apibūdinamas "žvaigždėto dangaus" pavadinimu.

Gydymas

Burkitt limfoma gydoma kaip ir ūminė limfogeninė leukemija, taikant intensyvią chemoterapiją. Dėl labai didelio besidalijančių ląstelių skaičiaus ši limfoma labai jautri gydymui. Ligonių prognozė pasveikti, priklausomai nuo rizikos faktorių, yra 70-90%.
Kalnaberžės miškas

Kalnaberžės miškas – miškas Kėdainių rajone, 2 km į vakarus nuo Kalnaberžės. Auga sunkiuose, drėgnuose Vidurio lygumos dirvožemiuose. Būdingi medžiai – beržai, eglės, alksniai, drebulės. Mišką kerta Kruosto baseino upės. Per Kalnaberžės mišką eina Kalnaberžės-Šlapaberžės kelias. Priklauso Panevėžio miškų urėdijos Krekenavos girininkijai.
Senovėje miškas užėmė kur kas didesnę teritoriją. Pagal ten vešinčius beržynus pavadinti jo pakraščiuose buvę kaimai: Kalnaberžė, Šlapaberžė, Berželė, Beržai, Naujaberžė. Dabar iš šio miško didžiausia likusi dalis – Kalnaberžės miškas, mažesni miškai – Sosių, Šlapaberžės, Zacyšių, Žilvičių.
SEB investicijų valdymas

SEB VB Investicijų valdymas (SEB VB IV) – investicijų bendrovė, įkurta 2000 m.
SEB VB IV yra Vilniaus bankas dukterinė įmonė; įstatinis kapitalas – 1 500 000 Lt (arba apie 400 000 eurų). SEB VB Investicijų valdymas direktorius – Jonas Iržikevičius.
Bendrovė valdo investicinius bei pensijų fondus.
Maldonado departamentas

Geografija

Departamento paviršius kontrastingas – La Platos pakrantėje driekiasi lygumos, tačiau šiektiek šiauriau prasideda Cuchilla Grande masyvas su aukščiausiomis šalyje kalvomis (jų tarpe – Cerro Catedral, 513 m ir Pan de Azúcar, 400 m). Klimatas šiltas ir drėgnas. Pagrindinė upė – Solis Grandė. La Platos pakrantėje yra keletas lagūnų.

Ekonomika

Bene svarbiausia ūkio šaka – turizmas. Smėlio paplūdimiai, gaivus klimatas pritraukia lankytojus ne tik iš Urugvajaus, bet ir iš kaimyninių šalių. Taip pat verčiamasi žemės ūkiu, žvejyba, gyvulininkyste, marmuro gavyba.
Vučitrnas

Istorija

Romos laikais miestas vadintas Vicianum. Pirmame amžiuje prieš mūsų erą buvo užkariautas romėnų. Okupacijos metu, miestas klestėjo ekonomiškai bei kultūriškai. Po Romos imperijos žlugimo, miestas atiteko Bizantijai.
XIV amžiuje Osmanų imperija plėtėsi Balkanuose. Pirmą kartą Vučitrnas paminėtas 1439 m. XV–XVIII a. buvo didžiausia gyvenvietė Balkanuose. Buvo svarbus administracinis centras.
Bački Jarakas

Istorija

Minimas nuo 1267 m.
Benjamin Raich

Biografija

Bendžaminas Raichas gimė 1978 m. vasario 28 d. Arclyje, Austrijos Tirolyje. Būdamas 15 metų pradėjo lankyti gretimo Štamso miestelio slidinėjimo mokyklą. Būdamas 18 metų laimėjo slalomo rungtį 1996 m. pasaulio jaunių čempionate. Kitais metais laimėjo didžiojo slalomo jaunių čempiono titulą. 1998 m. Kran Montanoje (Šveicarija) jis laimėjo pirmuosius FIS pasaulio taurės varžybų įskaitos taškus finišavęs 10-u didžiojo slalomo rungtyje. 2002 m. Solt Leik Sičio olimpiadoje B. Raichas laimėjo pirmąjį olimpinį medalį − bronzą dvikovėje. Kitas bronzos medalis jam atiteko slalomo rungtyje po brito Alain Baxter teigiamo dopingo testo. 2005 m. Bormijuje jis tapo pasaulio čempionu dvikovėje ir slalome, iškovojo sidabrą didžiajame slalome ir bronzą slalome supermilžine, tačiau tų metų Pasaulio taurės bendrojoje įskaitoje buvo aplenktas amerikiečio Bodės Milerio.
2006 m. Turine jis iškovojo olimpinius aukso medalius didžiojo slalomo ir slalomo rungtyse. Per septynis iš eilės metus B. Raichas bendrojoje Pasaulio taurės įskaitoje nenusileido žemiau trečios vietos ir joje nugalėjo 2006 metais. 2010 m. Vankuveryje B. Raichas pasiekė aukščiausią 4 vietą slalome ir laimėjo tik 1 Pasaulio taurės etapą iki 2014 m. Sočio olimpiados, kurioje užėmė 7 vietą didžiajame slalome. 2015 m. rugsėjį jis paskelbė pasitraukiantis iš sporto. Buvo pramintas „Blicu iš Pico“ (Der Blitz aus Pitz, pagal Pico regioną) po jo dviejų jaunių čempiono titulų. Jos sesuo Karina irgi buvo kalnų slidininkė.
Segu regionas

Geografija

Būdingos lygumos, kuriose vyrauja Sahelio ir Sudano gamtinės sritys. Centrine dalimi prateka Nigerio upė su intaku Baniu. Yra svarbiausia šalyje Markalos hidroelektrinė. Prie Nigerio ir Banio yra svarbi žemdirbystės sritis.

Gyventojai

Svarbiausios etninės grupės yra bambarai, bozai, soninkai, malinkiai ir tukuliorai.
Kauno Švabės hebrajų gimnazija

Istorija

Nuo 1927 m. gimnazija buvo įsikūrusi Draugijos mokslams skleisti tarp žydų naujai pastatytoje mokykloje Prieplaukos Kranto gatvėje (dab. Karaliaus Mindaugo pr. 11).
1929–1930 mokslo metais joje mokėsi 202 berniukai ir 166 mergaitės (viso 368). Dabar šiame pastate įsikūręs Kauno paslaugų verslo darbuotojų profesinio rengimo centras, o prie įėjimo pritvirtinta lentelė lietuvių ir hebrajų kalbomis skelbia: „Šiuose rūmuose 1927–1940 veikė Kauno žydų (hebrajų) gimnazija, kurios dauguma auklėtinių žuvo per holokaustą“.
Mokyklą įkūrė žymus žydų švietėjas Moshe Schwabe (1889-1956).
MiniDVD

MiniDVD (daugiau žinomas kaip miniDVD) yra paprastas CD-R(W) su jame įrašytais DVD duomenimis. DVD diske galima sutalpinti keletą gigabaitų duomenų, o į CD-R(W) tik 700Mb, todėl reikia keleto ar net keliolikos CD-R(W), kad sutalpinti vieną filmą DVD formatu. Ne visi DVD grotuvai gali rodyti miniDVD.
John von Neumann

Biografija

Gimė Budapešte (Vengrija) 1903 m. gruodžio 28 d. teisininko Miksa Neumann ir Margit Kann šeimoje. Anksti pasireiškė neeiliniai gabumai (galėjo mintinai dalinti aštuonženklius skaičius, su tėvu kalbėtis senąja graikų kalba, aštuonerių metų sukonstravo skaičiuotuvą).
1911 m. įstojo į Budapešto liuteronų gimnaziją. Būdamas 23 metų amžiaus Budapešto universitete gavo matematikos daktaro laipsnį.
Vokietijoje A. Hitleriui atėjus į valdžią, su motina ir broliais emigravo į JAV. Čia savo vardą pakeitė į John von Neuman.
30 metų amžiaus jau buvo publikavęs apie 30 rimtų mokslinių straipsnių. Buvo pakviestas į Prinstono Pažangiųjų studijų institutą (kiti pakviestieji buvo Albertas Einšteinas ir Kurtas Godelis) ir jame buvo matematikos profesoriumi nuo 1933 m. iki mirties.
1937 m. John von Neumann tapo JAV piliečiu. 1938 m buvo apdovanotas M. Bochero premija už darbus funkcionalinės analizės srityje.
1930 m. vedė Mariette Kovesi ir dėl vedybų perėjo į katalikybę. Santuoka iširo 1937 m., tačiau 1938 m. jis vedė Klarą Dan.
1957 m. susirgo kaulų vėžiu, kurį galėjo sukelti apšvitinimas radiacija vandenilinės bombos bandymo Ramiojo vandenyne metu arba darbo Los Alamos laboratorijoje metu. 1957 m. vasario 8 d. po didelių kančių mirė.

Veikla

Per savo gyvenimą parašė apie 150 straipsnių: 50 iš matematikos, 20 – fizikos, 60 – taikomosios matematikos. Prieš mirtį kūrė žmogaus smegenų sandaros teoriją.
Pietinis purplelis

Išvaizda

Pietinis purplelis yra paprastojo purplelio dydžio. Skiriasi ilgesne uodega, vienspalve kūno viršutine puse ir juoda juostele ant kaklo. Patino ir patelės galva bei užpakalinė kaklo pusė rusvai pilka, rausvo atspalvio. Kaklo užpakalinėje dalyje eina juoda skersinė juostelė baltu pakraščiu. Nugara, pečiai ir antuodegis rusvi. Pasmakrė ir gerklė balsvi. Pagurklis ir krūtinė šviesiai rausvi, pilkšvo atspalvio. Pilvas ir kūno šonai melsvai pilki, pauodegys tamsiai pilkas. Uodega ilga, gale su plačia balta juosta. Snapas juodas. Kojos raudonos. Rainelė raudona. Jaunikliai be juodos juostelės kaklo srityje, rusvesnių spalvų. Pūkinis apdaras gelsvai pilkas, oda tamsi. Snapas šviesesnės rožinės spalvos.

Paplitimas

Eurazijoje paplitęs nuo Atlanto pakrančių iki Korėjos pusiasalio. Šiaurėje arealas siekia Botnijos įlanką, Baltąją jūrą, Volgos vidurupį, Užkaukazę, Iraną, pietinę Turkmėniją, šiaurinį Afganistaną, pietines Himalajų priekalnes. Pietuose arealas tęsiasi iki okeaninių Azijos pakrančių, Viduržemio jūros. Žiemoja arealo ribose.
Sutinkamas visoje Lietuvos teritorijoje. Gausus kai kurių miestų želdiniuose.

Biologija

Laikosi miestų ir stambesnių gyvenviečių želdiniuose: parkuose, skveruose, alėjose, kiemų ir gatvių želdiniuose, kapinėse, botanikos soduose. Dažnesni prie šiukšlynų, sąvartų. Balsas primena tūtavimą. Beveik ištisus metus gyvena poromis, būriuojasi tik žiemą ir prie maitinimosi vietų. Žiemoja paprastai gausesnėse lapuočių medžių grupėse: kaštonų, liepų, klevų, ąžuolų. Nakvoja susiglaudę po du. Per šalčius, pūgas glaudžiasi prie inkilų, stambių šakų, ieško užuovėjos.
Vienoje dėtyje paprastai būna 2 kiaušiniai, perimi abiejų paukščių maždaug 15 dienų. Jaunikliai lizde išbūna maždaug 19 dienų. Juos maitina abu tėvai. Pietiniai purpleliai per metus gali išauginti dvi arba tris vadas.
Maistą renka ant žemės. Lesa javų grūdus, kviečius, rugius, žirnius, piktžoles, maisto atliekas, vabzdžius, lervas ir kt.
Šumovo valsčius

Istorija

Nuo V a. pr. m. e. iki X a. šiose vietovėse gyveno lietuviams artima baltų gentis - jotvingiai. V a. į šias vietoves atsikraustė slavų gentis mozūrai. Nuo X a. iki 1526 m. priklausė Lenkijos karalystės Mazovijos kunigaikštystei. Nuo 1529 m. iki 1569 m. Liublino unijos Mazovijos vaivadijai. Nuo 1569 m. iki 1795 m. buvo Abiejų Tautų Respublikos Didžiosios Lenkijos provincijos Mazovijos vaivadijos valdose. Nuo 1795 m. iki 1807 m. priklausė Prūsijos karalystės Naujosios Rytų Prūsijos Balstogės departamentui. Nuo 1807 m. iki 1815 m. priklausė Varšuvos kunigaikštystės Lomžos departamentui. Nuo 1816 m. iki 1837 m. priklausė Rusijos imperijos Lenkijos Kongreso karalystės Augustavo vaivadijai, nuo 1837 m. iki 1866 m. Augustavo gubernijai, nuo 1867 m. iki 1914 m. Lomžos gubernijai. Nuo 1914 m. iki 1919 m. priklausė Vokietijos imperijai. 1919-1939 m. priklausė Lenkijos tarpukario Balstogės vaivadijai. 1939–1941 m. ir 1944 m. priklausė Tarybų Sąjungos Baltarusijos TSR, Balstogės srities, Zambruvo rajonui. 1941-1945 m. priklausė Trečiajam reichui. Nuo 1945 m. priklauso Lenkijai. 1945-1975 m. priklausė Balstogės vaivadijai. 1975–1999 m. priklausė Lomžos vaivadijai.

Administracinis suskirstymas

Glemboč Vielkai, Kačinekas, Kalinovas, Krajevo Budzilai, Lentovnica, Mročki Stilongai, Ostrožne, Paproč Duža, Paproč Mala, Penchratka Polska, Radvani Zaože, Rinoltai, Srebrna, Srebrni Borekas, Strijkai, Šumovas, Višomiež Vielkai, Zarembi Jartuzai, Žabikovo Privatne ir Žabikovo Žondove.
Hebatė

Hebatė arba Hepatė – Deivė Motina hetitų bei huritų mitologijoje. Sutuoktinis – audros dievas Tešubas, sūnus – Saruma. Vardo kilmė nežinoma. Hetitų įrašuose deivė įvardijama NIN.SAL.LUGAL.šamê („Viešpatė, dangaus karalienė“). Sutinkamas epitetas „visų gyvųjų motina“. Mituose svarbesnio vaidmens neatlieka, minima tik mite apie Kumarbį kaip susirūpinusi Tešubo žmona.
Teigiama, kad deivės kulto ištakos gali siekti neolito laikus – ji siejama su deivėmis, garbintomis Čatal Hiujuke bei Chadžilare (Hacilar). Ankstyviausi įrašai, kuriuose minima Hebatė, aptikti Ebloje (iš laikotarpio iki Sargono valdymo). Kaip moterų asmenvardžių dėmuo, Hebatės vardas aptinkamas Hatušo (greta dabartinės Bohazkalės gyvenvietės), Alalacho bei Ugarito archyvuose. Pirmosios žinios apie Hebatės kultą tarp huritų siekia Mitanijos valstybės laikus. Šiuo laikotarpiu Hebatė buvo Alepo deivė globėja. Tuo tarpu Alalache drauge su Tešubu ir Ištare sudarė aukščiausių dievybių trejetą. Deivės vardas dažnai aptinkamas senovės Sirijos bei Palestinos regiono asmenvardžiuose. Iš Amarnos laiškų žinoma, kad vėlyvojo bronzos amžiaus laikotarpiu Jeruzalę valdė karalius Abdi-Heba. Tai rodo, kad Palestinoje buvo paplitusi deivės vardo forma Heba. Manoma, kad Senajame Testamente (2 Sam 23:32 ir 1 Kr 11:33) sutinkamas asmenvardis Eliahba taip pat gali būti huritų kilmės.
Dėl huritų kultūros įtakos Hebatės kultas išplito pietų Anatolijoje. Šiame regione deivė garbinta drauge su Tešubu bei Saruma. Jos šventviečių būta įvairiose vietovėse, kaip antai Kumanyje (Kapadokijoje), Udoje, Lavazantijoje.
XIII a. pr. m. e. huritų panteonas tapo hetitų valstybinės religijos dalimi. Hebatė sutapatinta su hetitų saulės deive Arina, kuri laikyta karališkosios poros globėja. Šiuo aspektu vaizduojama Jazilikajos bareljefuose. Deivė stovi ant žvėries, panašaus į leopardą, ją lydi Saruma, Alanzu, Takiti, Gulšeš, Hutena ir Hutelura.
Hebatės kultas Lydijoje ir Karijoje (čia ji vadinta Hipta) dar buvo išsilaikęs helenizmo laikais. Tuo tarpu Komanoje, Kapadokijoje, buvo garbinama deivė Ma, turėjusi karo dievybės bruožų. Graikai ją tapatino su Enio, o romėnai su Belona. Iš to sprendžiama, kad ir Hebatė galėjusi turėti karo dievybės bruožų.
Renaud Lavillenie

Biografija

R. Lavilenis gimė Barbezjė-Sen Hilere, Šarantos departamente, pietvakarių Prancūzijoje. Jo tėvas buvo šuolininkas su kartimi. Reno pradėjo užsiiminėti lengvąja atletika nuo 8 metų. Pirmuoju treneriu buvo tėvas. Varžybose debiutavo 2003 m. būdamas 17 metų.
Turi jaunesnįjį brolį Valentiną Lavilenį, kuris taip pat yra šuolininkas su kartimi.

Karjera

Asmeniniai duomenys: ūgis 1,77 m, svoris 69 kg.
2018 m. duomenimis, jam nuo 2014 m. priklausė pasaulio šuolių su kartimi rekordas 6,16 m, pasiektas „Pole Vault Stars“ turnyre Donecke (Ukraina). Jis 1 cm pagerino Sergejaus Bubkos rekordą, pasiektą 1993 m. taip pat Donecke.
Repšiai (Šiauliai)

Istorija

1950–1962 m. Kuršėnų rajono, 1962–1995 m. Šiaulių rajono Raudėnų apylinkės kaimas. 1950–1991 m. kaimas priklausė Paežerių tarybiniam ūkiui.

Aplinkinės gyvenvietės

Medragiai – 1,3 km
Dirvonėnai – 2,1 km
Paežeriai (Šiauliai) – 1,2 km
Šeškiai – 2,8 km
KURŠĖNAI – 12 km 
ŠIAULIAI – 36 km
Vileišiai (Šiauliai) – 1,7 km
Pamockė – 1,6 km
Leičiai (Šiauliai) – 2,8 km
Pūšiliai – 2,8 km